กรณีศึกษา แบรนด์ GOYARD
หากเอ่ยถึง GOYARD หลายคนคงจะนึกถึงกระเป๋าใส่นามบัตรลายจุดรูปอักษร ‘Y’ ราคาเกือบหมื่น  แต่เชื่อหรือไม่ว่าแบรนด์นี้มีอายุกว่า 200 ปี โดยที่ไม่เคยใช้การโฆษณาเลย  แล้วแบรนด์นี้ทำอย่างไรจึงยังสามารถขายกระเป๋าใส่นามบัตรใบละหมื่นนี้ได้  ลงทุนแมนจะเล่าให้ฟัง
19 ก.ค. 2561

กรณีศึกษา แบรนด์ GOYARD / โดย ลงทุนแมน
หากเอ่ยถึง GOYARD หลายคนคงจะนึกถึงกระเป๋าใส่นามบัตรลายจุดรูปอักษร ‘Y’ ราคาเกือบหมื่น
แต่เชื่อหรือไม่ว่าแบรนด์นี้มีอายุกว่า 200 ปี โดยที่ไม่เคยใช้การโฆษณาเลย
แล้วแบรนด์นี้ทำอย่างไรจึงยังสามารถขายกระเป๋าใส่นามบัตรใบละหมื่นนี้ได้
ลงทุนแมนจะเล่าให้ฟัง
แบรนด์หรูส่วนใหญ่มักจะพยายามบอกเล่าถึงความพิเศษ ความหายาก และประวัติอันยาวนานของตนผ่านการโฆษณาหลากหลายช่องทาง
ต่างจาก GOYARD ที่ไม่มีแม้แต่การเปิดตัวสินค้าหรืองานแสดง Fashion week
ไม่มีการจ้างให้เหล่าเซเลปคนดังใช้สินค้า
รวมถึงมีการให้สัมภาษณ์ผ่านสื่อน้อยมาก
GOYARD อาศัยการบอกปากต่อปากเรื่องคุณภาพของสินค้า
จนทำให้มีลูกค้าตั้งแต่ระดับราชวงศ์
เช่น
ราชวงศ์โรมานอฟของประเทศรัฐเซีย
ราชวงศ์วินด์เซอร์ของประเทศอังกฤษ
ไปจนถึงเจ้าของแบรนด์ระดับโลกอย่าง Coco Chanel หรือศิลปินฮิปฮอปอย่าง Kanye West
ประวัติอันยาวนานของแบรนด์นี้เริ่มมาจากธุรกิจการขายหีบหนังและบรรจุภัณฑ์ภายใต้ชื่อ House of Martin ซึ่งก่อตั้งในปี 1792 โดย Maison Martin
และในปี 1853 ได้เปลี่ยนชื่อเป็น GOYARD ตามชื่อของผู้สืบทอดในขณะนั้น ซึ่งก็คือ François Goyard
จึงอาจนับได้ว่า GOYARD เป็นแบรนด์ที่เก่าแก่ที่สุดแบรนด์หนึ่ง เมื่อเทียบกับ Louis Vuitton (ปี 1854) Chanel (ปี 1910) หรือ Gucci (ปี 1921)
ความพิเศษของ GOYARD ไม่ได้มีเพียงแค่ประวัติศาสตร์อันยาวนานกว่า 200 ปี
สัญลักษณ์ตัว Y ที่เป็นเอกลักษณ์ของ GOYARD เกิดจากการใช้มือวาดทีละจุด ซึ่งแต่ละจุดแสดงถึงการประทับตราบนท่อนซุง ที่เป็นธุรกิจเดิมของครอบครัวเขา
แม้ว่าในปัจจุบัน GOYARD จะไม่ได้ใช้การวาดมือลงบนสินค้าทุกชิ้นดังเช่นเมื่อก่อน แต่หากลูกค้าต้องการก็สามารถสั่งทำเป็นพิเศษได้
คำสั่งซื้อพิเศษเหล่านี้ยังรวมไปถึงการออกแบบ และการผลิตสินค้าตามความต้องการของลูกค้า
เรียกได้ว่าหากลูกค้ามีจิตนาการ รวมถึงเงินในบัญชีที่มากพอ GOYARD ก็ยินดีจะสร้างสรรค์ให้ความคิดเหล่านั้นออกมาเป็นรูปเป็นร่าง
โดยหนึ่งในตัวอย่างที่มีชื่อเสียงคือ คำสั่งซื้อพิเศษของ Sir Arthur Conan Doyle ผู้เขียนหนังสือ Sherlock Holmes ได้สั่งทำกระเป๋าเดินทางที่เปิดออกมาแล้วสามารถเปลี่ยนเป็นโต๊ะเขียนหนังสือได้
ในปี 1998 Jean-Michel Signoles นักธุรกิจแบรนด์เสื้อผ้าเด็ก Chipie ได้ซื้อธุรกิจมาจากครอบครัว GOYARD แม้ว่าในขณะนั้น GOYARD กำลังอยู่ในสภาวะขาดทุน
เจ้าของใหม่อย่าง Signoles ยังคงรักษาความเป็น GOYARD ไว้ดังเดิม แต่ในขณะเดียวกันก็ทำให้แบรนด์สามารถเติบโตและอยู่รอดได้ในศตวรรษที่ 21
ตลอด 200 ปีที่ผ่านมา สิ่งที่เปลี่ยนแปลงไปมากที่สุดอาจมีเพียงสีของผืนผ้าใบที่มีความหลากหลายมากขึ้น และจำนวนสาขาที่เพิ่มขึ้นเล็กน้อย
ปัจจุบัน GOYARD มีร้านค้าทั้งหมด 32 สาขาทั่วโลก ซึ่งยังน้อยกว่าสาขาของ Hermès ในประเทศสหรัฐอเมริกาเพียงประเทศเดียวที่มี 34 สาขา นอกจากนั้น GOYARD ยังไม่มีการขายสินค้าผ่านช่องทางออนไลน์อีกด้วย
อย่างไรก็ตามจากการบริหารงานของ Signoles ส่งผลให้รายได้และกำไรของธุรกิจเพิ่มขึ้นหลายเท่าตัว
รายได้
ปี 2000 1,400,000 ยูโร หรือประมาณ 55 ล้านบาท
ปี 2013 41,100,000 ยูโร หรือประมาณ 1,600 ล้านบาท
เพิ่มขึ้นกว่า 2,800%
กำไร
ปี 2000 18,000 ยูโร หรือประมาณ 700,000 บาท
ปี 2013 12,800,000 ยูโร หรือประมาณ 500 ล้านบาท
เพิ่มขึ้นกว่า 71,000%
จะเห็นได้ว่าสิ่งที่สำคัญที่สุดของการดำเนินธุรกิจก็คือ การผลิตสินค้าและบริการที่มีคุณภาพ
อย่างในกรณีของ GOYARD ที่แทบจะไม่ทำการตลาดผ่านสื่อโฆษณา แต่อาศัยคุณภาพของสินค้าทำให้เกิดการบอกต่อแบบปากต่อปาก
รวมถึงการที่แบรนด์ยังรักษาเอกลักษณ์หลายๆ อย่างไว้ไม่ได้ปรับเปลี่ยนไปตามกาลเวลา
ระหว่างนี้ GOYARD ยังพัฒนาและปรับตัวให้เข้ากับการดำเนินธุรกิจในยุคปัจจุบันอยู่เสมอ ซึ่งทำให้ GOYARD เป็นแบรนด์ที่มีชื่อเสียง และคงอยู่ได้มาถึงปัจจุบัน..
----------------------
GOYARD มีกระเป๋า ส่วนเรามีแอปแล้ว ติดตามบทความของลงทุนแมน แบบเรียลไทม์ได้ที่แอปพลิเคชัน Blockdit โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference:
- 
- 
- 
- 
- 
[8473].